> Få, om noen, har gjort mer for oppbyggingen av den moderne fysikalske metallurgien i Norge
> 
> 
> Professor Hans Jørgen Roven om Nils Ryum
> 
> 

**Nils Ryum** (født 2. oktober 1936 i Flåm, død 17. januar 2014 ) var en norsk metallurg. Han var professor i metallurgi ved NTNU, og regnes som opphavsmannen til den moderne fysikalske metallurgi i Norge.

Ryum vokste opp på Voss. Etter examen artium ved Voss offentlege landsgymnas flyttet han til Trondheim, for å studere metallurgi ved NTH. Han ble ferdig utdannet siv.ing. i 1961, og tok lic.techn.-graden i 1965.

De første årene etter avsluttet utdannelse, 1965–1970, arbeidet han ved Sentralinstitutt for industriell forskning i Oslo. Det var her han begynte sin forskning på industriell aluminium. Han var blant annet med på å utvikle legeringer til støtfangere, i samarbeid med Volvo og norsk industri. Aluminiumsforskning var hans hovedinteresse, men han initierte også forskning og undervisning innen stål i offshore-teknologi, magnesium brukt i bilindustri og silisium til solceller.

I 1970 ble han ansatt som professor ved Institutt for metallurgi ved NTH. Denne stillingen hadde han også etter at NTH gikk inn i NTNU, og fysikalsk metallurgi ble en gruppe under Institutt for materialteknologi. Han gikk av for aldersgrensen i 2003, og fortsatte deretter sin forskning som professor emeritus.

I 1972 ble han dr. techn. med avhandlingen *Microstructures of some aluminium alloys*.

Ryum var medlem av Det Kongelige Norske Videnskabers Selskab (DKNVS) og Norges Tekniske Vitenskapsakademi.

I 2005 opprettet Polyteknisk Forening en spesiell jubileumspris. Jubileumsprisen var på kr 100 000 og ble tildelt Nils Ryum.

I 2013 ble han utnevnt til Kommandør av St. Olavs Orden «for hans innsats innen fysikalsk metallurgi».

Bibliografi (utvalg)
--------------------

* (no) Publikasjoner av Nils Ryum i BIBSYS
* (no) Publikasjoner av Nils Ryum i forskningsdokumentasjonssystemet CRIStin

I tillegg til spesialfaglige publikasjoner, har han oversatt bøker, blant annet Erwin Schrødingers *Naturen og grekerne ; og Naturvitenskap og humanisme*, sammen med professor emeritus Audun Øfsti.

Sammen med litteraturprofessor Olav Lausund har han oversatt William Goldings roman *The Inheritors* til norsk. Boken ble publisert av *Bokvennen* i 2007 under tittelen *Arvtakerne*. Oversettelsen ble gjort som en 70 års-gave til Ryums venn, boksamler og oversetter Johannes Gjerdåker.

Referanser
----------

1. ↑  Normannsen, Sølvi W. (13. mai 2013) «Ryum tildeles St. Olavs Orden». I: *Universitetsavisa*
2. 1 2  Midling, Anne S. (14. mai 2013) «Tildeles St. Olavs Orden». *Gemini.no*
3. ↑  Nes, Erik (2014)
4. ↑  BIBSYS-post for avhandlingen. Ikke fulltekst
5. ↑  DKNVS oversikt over medlemmer i Gruppe VIII Teknologi Arkivert 26. november 2015 hos Wayback Machine. Ryum ble fjernet fra listen 27.05.15. DKNVS har ikke offentlig tilgjengelig oversikt over avdøde medlemmer. Informasjon om Ryum kommer i årboken fra 2014
6. ↑  N.N. (2014)
7. ↑  N.N. (5. desember 2005) «Priser til aluminiumsforskere». I: *Universitetsavisa*
8. ↑  Informasjon om tildelingen på kongehuset.no
9. ↑  Fagbokforlagets omtale av boken
10. ↑  N.N. (3. desember 2007) «Oversatte Goldings egen favorittroman». I: *Adresseavisen*

Kilder
------

* Nes, Erik; Ola Hunderi; Otto Lohne (4. februar 2014) «Nils Ryum» (nekrolog). I *Aftenposten*, s. 2
* N.N. (2014) «Minneord over medlemmer avgått ved døden i 2014». I: *Årbok* for Norges Tekniske Vitenskapsakademi, s. 105. Trondheim, NTVA.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI **·** CRIStin
 |